**Žltuška** (*Thalictrum*) je rod vytrvalých rastlín z čeľade iskerníkovité kde je zaradená do podčeľade *Thalictroideae*.

Výskyt
------

Vyskytuje sa v severnom miernom podnebnom páse, na Novej Guinei a v horách tropickej Ameriky aj južnej Afriky. Sú to rastliny na pôdu nenáročné, väčšinou len žiadajú viac vlhkosti ale priepustnú pôdu. Sú mrazuvzdorné.

Na Slovensku rastie preukázateľne 6 druhov, z toho žltuška menšia v 4 poddruhoch a žltuška jednoduchá v 2 poddruhoch:

* Žltuška lesklá (*Thalictrum lucidum*) L.
* Žltuška menšia (*Thalictrum minus*) L.
	+ Žltuška menšia karpatská (*Thalictrum minus subsp. carpaticum*) (B. Kotula) Osvač.
	+ Žltuška menšia predĺžená (*Thalictrum minus subsp. elatum*) (Jacq.) Stoj. et Stef.
	+ Žltuška menšia nepravá (*Thalictrum minus subsp. pseudominus*) (Borbás) Soó
	+ Žltuška menšia skalná (*Thalictrum minus subsp. saxicola*) Osvač.
* Žltuška orlíčkolistá (*Thalictrum aquilegiifolium*) L.
* Žltuška smradľavá (*Thalictrum foetidum*) L.
* Žltuška žltá (*Thalictrum flavum*) L.
* Žltuška jednoduchá (*Thalictrum simplex*) L.
	+ Žltuška jednoduchá pravá (*Thalictrum simplex subsp. simplex*)
	+ Žltuška jednoduchá lipkavcovitá (*Thalictrum simplex subsp. galioides*) (Pers.) Korsh.

Opis
----

Je to rod vytrvalých bylín s drevnatými alebo trsnatými podzemkami alebo s hľuzovitými koreňmi. Väčšinou vzpriamené, priame byle dorastajúce výšky až 200 cm sa málo vetvia, majú striedavo vyrastajúce, väčšinou stopkovité listy dosť variabilné. Bývajú 2 až 4-krát sperené, ich segmenty sú klinovité, vejárovité, vajcovité alebo okrúhle a bývajú lalokovité alebo zubaté, smerom hore sa zmenšujú, vrchná strana býva obvykle tmavšia. Niekedy bývajú byle aj bezlisté, potom vyrastajú z prízemnej listovej ružice.

Drobné kvety, väčšinou na vztýčených stopkách, bývajú zoradené do strapcov alebo metlín, vyrastajú na konci byle alebo z ramena listu. Prevažne voňavé kvety majú niekedy len skoro opadávajúci nenápadný kalich tvorený 4 alebo 5 lístkami, korunu mnohé nemajú žiadnu. Najvýraznejšou časťou kvetu je 8 až mnoho dlhých tyčiniek s pretiahnutými a veľakrát farebnými nitkami a pozdĺžnymi peľnicami farby žltej, hnedej, červenej alebo fialovej. Piestikov s jednodielnym semenníkom s jedným vajíčkom, bez čnelky a s prisadnutou bliznou je v kvete od 2 do 20. V kvetoch sa obvykle tvorí len minimum nektáru. Na jednej rastline môžu byť kvety len obojpohlavné alebo obojpohlavné a samičie, alebo jedna rastlina má kvety len samčie a iná len samičie. Kvety rastlín jednodomých sú opeľované hmyzom, dvojdomých prevažne vetrom.

Plodom bývajú nažky, sú jednodielne, bočne stlačené, rebrovité. Rastliny sa rozširujú po blízkom okolí pomocou svojich plazivých podzemkov a do väčších vzdialenosti nažkami ktoré nielen rozfúkava vietor, ale môžu byť odnášané aj vodou.

Niektoré druhy rodu žltuška obsahujú alkaloidy, látky potenciálne ohrozujúce zdravie, napr. berberín a izochinolín.

Taxonomické roztriedenie rodu žltuška nie je ujednotené, jednotliví autori udávajú rôzny počet druhov, od 190 až po 300.

Rôznosť kvetov
--------------

* Thalictrum occidentaleThalictrum occidentale
* Thalictrum coreanumThalictrum coreanum
* Thalictrum thalictroidesThalictrum thalictroides
* Thalictrum aquilegifoliumThalictrum aquilegifolium

Iné projekty
------------

Commons
* Spolupracuj na Commons Commons ponúka multimediálne súbory na tému **Žltuška**

Referencie
----------

1. ↑  ibot.sav.sk – Zoznam nižších a vyšších rastlín Slovenska
2. ↑   *Flora of China: Thalictrum* [online]. Missouri Botanical Garden, St. Louis, MO & Harvard University Herbaria, Cambridge, MA, USA, [cit. 2011-10-19]. Dostupné online. (po anglicky)
3. ↑   *The Jepson Manual, Vascular Plants of California: Thalictrum* [online]. University of California, Oakland, CA, USA, [cit. 2011-10-19]. Dostupné online. (po anglicky)
4. 1 2   *Thalictrum* [online]. Oregon State University, Corvallis, OR, USA, [cit. 2011-10-19]. Dostupné online. (po česky)
5. ↑  POLÍVKA, František. *Názorná květena zemí koruny české: Thalictrum* [online]. Wendys, Zdeněk Pazdera, [cit. 2011-10-19]. S. 563. Dostupné online. (po česky)
6. ↑  STEVENS, P. F. *Angiosperm Phylogeny Website* [online]. University of Missouri, St Louis, and Missouri Botanical Garden, USA, rev. 2011-05-28, [cit. 2011-10-19]. Dostupné online. (po anglicky)

* *Tento článok je čiastočný alebo úplný preklad článku Žluťucha na českej Wikipédii.*